3 หุ้น “ตระกูลป.” บวกคึก! รับราคาน้ำมันดิบพุ่งเหนือ 65 เหรียญฯ/บาร์เรล
3 หุ้น "ตระกูลป." บวกคึก! รับราคาน้ำมันดิบพุ่งเหนือ 65 เหรียญฯ/บาร์เรล ฟากโบรกฯ แนะ "ซื้อ" PTTGC ชี้ผลงาน Q2/61 โตแจ่มรับมาร์จิ้นธุรกิจโอเลฟินส์พุ่ง เคาะเป้า 116 บ.
6 มิ.ย. 2561

ผู้สื่อข่าวรายงานว่า ราคาหุ้น บริษัท ปตท. จำกัด (มหาชน) หรือ PTT ณ เวลา 11.43 น. อยู่ที่ระดับ 53 บาท เพิ่มขึ้น 1 บาท หรือ 1.92% สูงสุดที่ระดับ 53 บาท ต่ำสุดที่ระดับ 52 บาท มูลค่าการซื้อขาย 2.73 พันล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 142.50 บาท เพิ่มขึ้น 6.50 บาท หรือ 4.78% สูงสุดที่ระดับ 142.50 บาท ต่ำสุดที่ระดับ 136.50 บาท ด้วยมูลค่าการซื้อขาย 1.55 พันล้านบาท
ขณะเดียวกัน ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 88.75 บาท เพิ่มขึ้น 0.50 บาท หรือ 0.57% สูงสุดที่ระดับ 89.50 บาท ต่ำสุดที่ระดับ 88 บาท ด้วยมูลค่าการซื้อขาย 616.28 ล้านบาท
ทั้งนี้ ปัจจัยที่ส่งผลให้ราคาหุ้นในกลุ่มพลังงานปรับตัวขึ้นแรงวันนี้ มาจากราคาน้ำมันดิบสามารถสร้างฐานยืนเหนือระดับ 65 เหรียญฯ/บาร์เรลได้
โดยสัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อคืนนี้ (5 มิ.ย.) เนื่องจากนักลงทุนเข้าช้อนซื้อเก็งกำไรหลังจากสัญญาน้ำมันดิบร่วงลงติดต่อกัน 3 วันทำการก่อนหน้านี้ ขณะเดียวกันนักลงทุนจับตาการตัดสินใจของกลุ่มประเทศผู้ส่งออกน้ำมัน (โอเปก) หลังจากมีรายงานว่าสหรัฐได้เรียกร้องให้กลุ่มโอเปกเพิ่มกำลังการผลิตน้ำมัน 1 ล้านบาร์เรล/วัน
อนึ่ง สัญญาน้ำมันดิบ WTI ส่งมอบเดือนก.ค. เพิ่มขึ้น 77 เซนต์ หรือ 1.2% ปิดที่ 65.52 ดอลลาร์/บาร์เรล ขณะที่ สัญญาน้ำมันดิบเบรนท์ส่งมอบเดือนส.ค. ขยับขึ้น 9 เซนต์ หรือ 0.1% ปิดที่ 75.38 ดอลลาร์/บาร์เรล
ขณะเดียวกัน บล.เมย์แบงก์ กิมเอ็ง (ประเทศไทย) แนะ “ซื้อ” หุ้น PTTGC ในราคาเป้าหมายที่ 116 บาท หลังมองแนวโน้มผลประกอบการไตรมาส 2/61 มีโอกาสแข็งแกร่งกว่าตลาดคาด จากมาร์จิ้นธุรกิจโอเลฟินส์ที่ได้ประโยชน์จากราคาน้ำมันดิบเฉลี่ยที่เพิ่มขึ้น 11% จากไตรมาสก่อน จนมีโอกาสนำไปสู่การปรับประมาณการผลประกอบการปี 2561 ขึ้นอีกครั้ง